**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**DĖL KVIETIMŲ Į KLAIPĖDOS MIESTO SAVIVALDYBĖS KULTŪROS ĮSTAIGŲ RENGIAMUS SPEKTAKLIUS, KONCERTUS BEI KITUS RENGINIUS**

**SUTEIKIMO TVARKOS APRAŠO PATVIRTINIMO**

1. **Sprendimo projekto esmė, tikslai ir uždaviniai.**

Šio sprendimo projekto tikslas patvirtinti kvietimų į Klaipėdos miesto savivaldybės kultūros įstaigų (toliau – Kultūros įstaigos) rengiamus spektaklius, koncertus bei kitus renginius suteikimo tvarkos aprašą (toliau – Tvarkos aprašas), kuriame nustatomos pagrindinės sąlygos, kuriomis suteikiami kvietimai apsilankyti Kultūros įstaigos organizuojamame renginyje.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas atsižvelgiant į Klaipėdos miesto savivaldybės kultūros įstaigų išsakytą poreikį dėl kvietimų suteikimo tvarkos aprašo. Taip pat atsižvelgiant į kitų įstaigų (Lietuvos nacionalinis operos ir baleto teatras, Klaipėdos valstybinis muzikinis teatras, Koncertinė įstaiga valstybinis pučiamųjų instrumentų orkestras „Trimitas“, Kauno valstybinė filharmonija, Juozo Miltinio dramos teatras, Lietuvos valstybinis simfoninis orkestras ir kt.), kurios teikia nemokamus kvietimus ir turi patvirtintas kvietimų suteikimo tvarkas, pavyzdį.

Išduodamų kvietimų kiekis (15 proc. renginių patalpų užimtumo) nurodytas atsižvelgiant į kultūros įstaigų poreikį. Nemokamus kvietimus būtų galima suteikti į kultūros įstaigos organizuojamus renginius (renginiams nuomos pagrindu kvietimai neteikiami), pvz., koncertus, spektaklius, edukacijas, parodas, ekspozicijas ir kt. Tarybai pritarus šiam sprendimo projektui, kiekviena įstaiga, atsižvelgdama į savo specifiką, pasitvirtins vidinę tvarką, kurioje nurodys konkrečias tikslines grupes, kurioms suteikiami kvietimai. Renginių patalpų užimtumą įstaigose, kuriose bilietai neribojami kėdžių skaičiumi, būtų siūloma apskaičiuoti vertinant praėjusių metų vidutinį mėnesio bilietų skaičių.

Patvirtinus kultūros įstaigose suteikiamų kvietimų tvarką, bus minimizuota korupcijos pasireiškimo tikimybė, užtikrinta kultūros įstaigų suteikiamų kvietimų kontrolė ir priežiūra.

**3. Kokių rezultatų laukiama.**

Tikimasi, kad patvirtinus Tvarkos aprašą, Kultūros įstaigose atsižvelgiant į įstaigų specifiką bei tikslines grupes bus patvirtintos vidinės tvarkos, kuriomis remiantis įstaigoje būtų įgyvendinama kvietimų suteikimo tvarka bei vedama suteiktų kvietimų apskaita. Tikimasi, kad patvirtinus Tvarkos aprašą bus skatinamas bendradarbiavimas su mokslo institucijomis (pvz., kvietimai galėtų būti suteikiami kultūros ir meno sričių studentams edukaciniais tikslais, taip siekiant stiprinti ryšį, motyvuoti kurti ir likti Klaipėdoje), stiprinamos savanorystės (pvz., kvietimus suteikiant įstaigose savanoriaujantiems asmenims būtų skatinama savanoriavimo veikla), taip pat būtų puoselėjamas tarpsektorinis bendradarbiavimas (pvz., kvietimai galėtų būti suteikiami nevyriausybinių kultūros lauko organizacijų atstovams taip sudarant sąlygas dalintis gerąja patirtimi, kurti bendradarbiavimo ryšius), siekiant tarptautinio pripažinimo ir kultūrinių mainų, teikti kvietimus svarbiems asmenims, vykdantiems jiems priskirtas protokolines ir tarnybines funkcijas, susietas su vykdoma ir reprezentacine Kultūros įstaigų veikla, taip pat ambasadoriams, atvykstantiems specialiesiems atašė ir kitiems su tarptautiškumu susijusiems asmenims, skatinant tarptautinį kultūros įstaigų viešinimą ir pan.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6.** **Lėšų poreikis sprendimo įgyvendinimui.**

Nėra. Lėšos už suteiktus kvietimus nebus kompensuojamos iš savivaldybės biudžeto.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma.

Kultūros skyriaus vedėja Eglė Deltuvaitė